**Samarbeidsavtale for perioden 2023-2027 mellom R, SV og AP**

Brønnøy kommune trenger en fremtidsrettet økonomi og politikere som tar ansvar. På den måten kan vi forberede våre tjenester på en økt eldre befolkning samtidig som vi sikrer gode tjenester for den oppvoksende generasjon. Den økonomiske situasjonen i Brønnøy er i dag svært alvorlig. For 2023 ligger vi an til å gå med over 60 millioner i driftsunderskudd. Dette er en situasjon som ikke kan fortsette lengre. Derfor er det å sikre en ansvarlig økonomi de neste 4 årene vår øverste prioritet.

Som samarbeidspartnere er vi enige om å jobbe for følgende:

1. Sikre en fremtidsrettet økonomi og være politikere som tar ansvar. Vårt mål er å sikre at Brønnøy kommune får et budsjett i balanse og med en nødvendig buffer for å håndtere uforutsette hendelser.
2. Økt grunnbemanning og økt andel heltidsstillinger for å sikre bedre tjenester, arbeidsmiljø, lavere sykefravær og redusere vikarbruk.
3. Styrke demensomsorg med bedre lokaliteter og tilbud for flere hjemmeboende personer med demens.
4. Ombygging/restrukturering/nybygg av helsebygg for å sikre en effektiv og fremtidsrettet helse og omsorgstjeneste som er forberedt på en økt eldre befolkning. Dette kan f.eks. innebære en ombygging av Hestvadet, samlokalisering av mindre enheter.
5. Brønnøy skal ha en skolestruktur som sikrer fremtidens behov. Fremtidens skolestruktur skal sikre at alle barn får en skole med god kvalitet som gir best mulig utgangspunkt for å lykkes senere i livet. Gode forebyggende tjenester og lavterskeltilbud innen rus og psykiatri er også viktige verktøy for å sikre dette. Beslutning om skolestruktur gjøres etter at kommunedirektøren har lagt frem sin utredning og gjennomført høring.
6. Utrede Samfunnshuset som et godt og hensiktsmessig kulturhus.
7. Etablere et kommunalt klima og natur regnskap med mål om å kutte i klimagassutslipp og sikre naturmangfold og sårbar natur. Vi skal utrede initiativ for å gjøre Brønnøy til en arealnøytral kommune. Vi har som overordnet målsetning å bevare dyrket mark i kommunen til matproduksjon.
8. Brønnøy trenger tilstrekkelig areal slik at næringslivet kan vokse og utvikle seg videre. Kommunen må gå i dialog med aktuelle grunneiere for å erverve og aktivere mer areal til næringsformål.
9. For å øke Brønnøys attraktivitet som kommune å bo i
   1. Gjennomføre en boligpolitikk som sikrer innbyggere tilgang til attraktive boligtomter.
   2. Sikre gode boområder som gir gode bomiljø
   3. Som posisjon skal vi søke å fremheve det positive som skjer i Brønnøy og arbeide for at alle aktører samarbeider om å bygge vårt omdømme og forteller hvilken flott kommune vi har.
10. Vi skal arbeide for at Tosenvegen skal få fullverdig standard.
11. Brønnøy kommune er avhengig av dyktige og motiverte medarbeidere. For å oppnå dette må kommunen legge til rette for en arbeidskultur som fremmer trivsel, engasjement og profesjonalitet blant ansatte. Dette vil bidra til at det er enklere å rekruttere og beholde nødvendig kompetanse og arbeidskraft. I dette ligger å utrede en attraktiv arbeidsgiverpolitikk for seniorer og andre ansatte. Et godt trepartssamarbeid mellom ansatte, administrasjon og politisk nivå må ligge i bunn for ledelse og drift av kommunen.
12. Partiene ønsker bedre demokratiske prosesser og større åpenhet i politisk arbeid. Særlig råd for eldre, råd for likestilling av funksjonshemmende og ungdomsrådet må benyttes aktivt som fora for å skaffe innsikt og fange innspill om situasjonen for de som rådene representerer.

Brønnøysund 05.10.2023

**For Arbeiderpartiet:**

Siv Therese Aglen Magnar Solbakk

**For Sosialistisk Venstreparti:**

Mads Lund Nielsen Liv Solli

**For Rødt:**

Lene Nesjan Sprækenhus Erna Eid Knutsen